[pic] | COMISIA COMUNITĂŢILOR EUROPENE |

Bruxelles, 30.9.2008

COM(2008) 521 final

Propunere de

DECIZIE A CONSILIULUI

privind semnarea şi aplicarea cu titlu provizoriu a acordului de stabilire a unui cadru pentru un Acord de parteneriat economic între Comunitatea Europeană şi statele sale membre, pe de o parte, şi statele partenere din Comunitatea Africii Orientale, pe de altă parte

(prezentată de Comisie)

EXPUNERE DE MOTIVE

Propunerea anexată constituie instrumentul juridic pentru semnarea şi aplicarea cu titlu provizoriu a unui acord de stabilire a unui cadru pentru un Acord de parteneriat economic (CAPE) între Comunitatea Europeană şi statele sale membre, pe de o parte, şi statele partenere din CAO, pe de altă parte:

(i) propunere de decizie a Consiliului privind semnarea şi aplicarea cu titlu provizoriu a acordului de stabilire a unui cadru pentru un Acord de parteneriat economic (CAPE).

După cum s-a anunţat prin Comunicarea către Consiliu şi Parlamentul European din 23 octombrie 2007, CAPE a fost negociat pentru a se evita perturbarea schimburilor comerciale cu Comunitatea odată cu expirarea, la 31 decembrie 2007, a dispoziţiilor comerciale stabilite în anexa V la Acordul de la Cotonou şi a derogării acordate de Organizaţia Mondială a Comerţului (OMC) pentru dispoziţiile respective. Aceste negocieri au fost încheiate prin parafarea CAPE, la 27 noiembrie 2007, înainte de expirarea, la 31 decembrie 2007, a regimului comercial stabilit în anexa V la Acordul de la Cotonou, şi a derogării acordate de Organizaţia Mondială a Comerţului (OMC) privind acest regim.

În consecinţă, toate cele 5 state partenere din CAO (Burundi, Kenya, Rwanda, Tanzania şi Uganda) au fost incluse pe lista ţărilor din anexa 1 la regulamentul referitor la accesul pe pieţe în cadrul APE, adoptat de Consiliu la 20 decembrie 2007[1], care au beneficiat, de la 1 ianuarie 2008, de oferta de acces pe piaţa comunitară, formulată în cadrul acordurilor de parteneriat economic. Includerea acestor state în lista respectivă va deveni permanentă în urma ratificării CAPE cadru de către toate părţile la acord. Acest fapt va asigura un regim comercial armonizat care va oferi un acces mai bun pe piaţa UE tuturor statelor partenere CAO, inclusiv celor patru ţări recunoscute de Naţiunile Unite ca făcând parte din grupul ţărilor cel mai puţin dezvoltate.

CAPE este un acord prin care se stabileşte cadrul pentru un APE al cărui domeniu de aplicare va fi extins în funcţie de rezultatul negocierilor pentru APE complet care va fi obţinut până în iulie 2009. Acesta include toate măsurile necesare pentru crearea unei zone de liber schimb, compatibilă cu dispoziţiile articolului XXIV din GATT 1994[2]. Acest acord conţine, de asemenea, dispoziţii privind regulile de origine, măsurile netarifare, măsurile de protecţie comercială, evitarea litigiilor şi soluţionarea acestora, precum la şi pescării şi dispoziţii administrative şi instituţionale.

Negocierea unui APE complet continuă, în conformitate cu directivele privind acordurile de parteneriat economic cu statele ACP adoptate de Consiliu la 12 iunie 2002.

Dispoziţiile instituţionale includ un Consiliu APE compus din reprezentanţi ai părţilor, care vor fi răspunzători de punerea în aplicare a acordului.

Până la intrarea în vigoare a CAPE, acordul prevede aplicarea cu titlu provizoriu a acestuia.

Comisia a considerat că rezultatele negocierilor sunt satisfăcătoare şi conforme cu directivele de negociere ale Consiliului şi solicită Consiliului:

- să autorizeze semnarea, în numele Comunităţii Europene, a CAPE;

- să aprobe aplicarea cu titlu provizoriu a CAPE în aşteptarea intrării în vigoare a acestuia.

Propunere de

DECIZIE A CONSILIULUI

privind semnarea şi aplicarea cu titlu provizoriu a acordului de stabilire a unui cadru pentru un Acord de parteneriat economic între Comunitatea Europeană şi statele sale membre, pe de o parte, şi statele partenere din Comunitatea Africii Orientale, pe de altă parte

CONSILIUL UNIUNII EUROPENE,

având în vedere Tratatul de instituire a Comunităţii Europene, în special articolele 133 şi 181 coroborate cu articolul 300 alineatul (2) primul paragraf,

având în vedere propunerea Comisiei[3],

întrucât:

(1) La 12 iunie 2002, Consiliul a autorizat Comisia să deschidă negocieri pentru încheierea de acorduri de parteneriat economic cu ţările ACP.

(2) Negocierile privind un acord de stabilire a unui cadru pentru un Acord de parteneriat economic (denumit în continuare „CAPE”) au fost finalizate la 27 noiembrie 2007 între Comunitatea Europeană şi statele sale membre şi statele partenere CAO (Burundi, Kenya, Rwanda, Tanzania şi Uganda).

(3) Articolul 45 alineatul (4) din CAPE prevede aplicarea cu titlu provizoriu a acordului în aşteptarea intrării sale în vigoare.

(4) CAPE ar trebui semnat în numele Comunităţii şi aplicat cu titlu provizoriu, sub rezerva încheierii sale la o dată ulterioară,

DECIDE:

Articolul 1

În numele Comunităţii, se aprobă semnarea acordului de stabilire a unui cadru pentru un Acord de parteneriat economic între statele partenere CAO şi Comunitatea Europeană şi statele sale membre, sub rezerva deciziei Consiliului privind încheierea respectivului Acord de parteneriat economic.

Textul acordului se anexează la prezenta decizie.

Articolul 2

Preşedintele Consiliului este autorizat să numească persoana împuternicită (persoanele împuternicite) să semneze acordul în numele Comunităţii Europene, sub rezerva încheierii acestuia.

Articolul 3

Acordul se aplică cu titlu provizoriu în conformitate cu articolul 45 alineatul (4) din acord, până la finalizarea procedurilor necesare pentru încheierea acestuia. Comisia va publica un aviz prin care se va comunica data aplicării cu titlu provizoriu.

Adoptată la Bruxelles, […]

Pentru Consiliu

Preşedintele

[…]

FIŞĂ FINANCIARĂ LEGISLATIVĂ PENTRU PROPUNERILE CU IMPACT BUGETAR STRICT LIMITAT LA VENITURI

1. DENUMIREA PROPUNERII:

DECIZIA CONSILIULUI privind semnarea şi aplicarea cu titlu provizoriu a acordului de stabilire a unui cadru pentru un Acord de parteneriat economic între Comunitatea Europeană şi statele sale membre, pe de o parte, şi statele partenere din Comunitatea Africii Orientale, pe de altă parte.

2. LINII BUGETARE:

Capitol şi articol: 12/120

Suma înscrisă la bugetul pentru exerciţiul financiar respectiv: 16 431 900 000 (buget 2008)

3. IMPACT FINANCIAR

( Propunere fără impact financiar

( Propunere fără impact financiar asupra cheltuielilor, dar cu impact financiar asupra veniturilor – efectul este următorul:

4. MĂSURI DE COMBATERE A FRAUDEI

Pentru a proteja interesele financiare ale Comunităţii împotriva fraudei şi a altor nereguli, Comisia poate desfăşura verificări şi controale la faţa locului, în conformitate cu articolul 22 din Acordul de parteneriat economic între statele partenere CAO, pe de o parte, şi Comunitatea Europeană şi statele sale membre, pe de altă parte şi cu articolul 7 din protocolul 2 anexat la acordul menţionat. După caz, aceste anchete sunt efectuate de către Oficiul European de Luptă Antifraudă (OLAF); ele sunt reglementate de Regulamentul (CE) nr. 1073/1999 al Parlamentului European şi al Consiliului. Comisia va desfăşura verificări periodice pe bază de documente şi la faţa locului.

5. ALTE OBSERVA ŢII

Toate tarifele vamale încă existente aplicate produselor originare din regiunile sau statele ACP care au încheiat negocieri privind acorduri de parteneriat economic sau acorduri care prevăd regimuri comerciale compatibile cu normele OMC au fost eliminate odată cu adoptarea Regulamentului 1528/2007 al Consiliului. Prin urmare, propunerea nu are niciun impact financiar suplimentar.

[1] Regulamentul 1528/2007 al Consiliului.

[2] Acordul General pentru Tarife şi Comerţ (1994).

[3] JO C […], […], p. […].